Publication: Magyar Közlöny
Issue: MK-2000-116 (Year: 2000, Number: 116)
Era: 1990-2004
Section: — az ÁPV Rt. az 1995. évi XXXIX. törvény, valamint
Paragraph Index: 809

22. Az ellenőrzést végző munkaszervezet ügyvezető igazgatója, ügyvezető igazgató-helyettese, illetve az arra felhatalmazott munkatársa jogosult — az ellenőrzött személyektől, szervezeti egységektől — ideértve a közreműködő megbízottakat, illetve a privatizációban érintett szervezeteket — a vizsgálattal összefüggésben felvilágosítást, tájékoztatást, nyilatkozatot kérni, szükség esetén az érintett személyt meghallgatni, a vizsgált szervezet irataiba (a titokra vonatkozó szabályok betartásával) betekinteni; — dokumentációs anyagokról másolatot, illetve kivonatot készíteni; — ha a vizsgálathoz szükséges — különösen ha az irat meghamisításától vagy megsemmisítésétől lehet tartani — másolat hátrahagyása mellett az iratokat elvinni. A megállapításokat minden esetben a hatályos jogszabályok és az azoknak megfelelő belső szabályzatok, utasítások figyelembevételével kell megtenni. A megállapításokat, a vizsgálat tapasztalatait, a hiányosságok megszüntetésére tett javaslatokat jelentés formájában, írásba kell foglalni. A vizsgálati jelentés az ellenőrzés alapvető okmánya. Ezért a vizsgálati jelentésben kizárólag olyan megállapítások közölhetők, amelyeket a vizsgálatot végző bizonyító okmányokkal, illetve egyéb iratokkal, nyilatkozatokkal megfelelően alá tud támasztani.

Source: https://magyarkozlony.hu/hivatalos-lapok/b5e703ce82db6df5aa010539c6dc921a1a2470db/dokumentumok/55549960fc2678d026b15707bfc8210f74809e5a/letoltes